b'\n_START_ARTICLE_\nIRC\n_START_SECTION_\nAjalugu\n_START_PARAGRAPH_\nIRC kirjutas Jarkko Oikarinen augustis 1988 eesm\xc3\xa4rgiga asendada teatetahvlis\xc3\xbcsteemis Oulubox kasutusel olnud programm MultiUser Talk. Oikarinenit inspireeris suhtluss\xc3\xbcsteem Bitnet Relay, mis t\xc3\xb6\xc3\xb6tas BITNET-is.\n_START_SECTION_\nTehniline informatsioon\n_START_PARAGRAPH_\nIRC on vabalt k\xc3\xa4ttesaadava l\xc3\xa4htekoodiga protokoll, mis kasutab TCP protokolli ning lisav\xc3\xb5imalusena ka TLS protokolli. Iga IRC server suudab \xc3\xbchenduda teiste IRC serveritega luues IRC v\xc3\xb5rgustiku. Kasutajad loovad IRC serveriga \xc3\xbchenduse klienttarkvara abul. Klienttarkvara ja serveritarkvara on saadaval mitme versioonina, n\xc3\xa4iteks klientprogrammid mIRC ja XChat ning originaalne serveritarkvara IRC-d. Enamik IRC serveritest ei n\xc3\xb5ua kasutajalt eelnevat registreerumist, siiski on \xc3\xbchenduse loomiseks vajalik kasutajanime sisestamine._NEWLINE_IRC oli algselt tekstip\xc3\xb5hine protokoll, mis kasutas IANA m\xc3\xa4\xc3\xa4ratud 194/TCP porti. Tegelikult aga kasutati tavaliselt 6667/TCP ja selle l\xc3\xa4heduses olevaid porte (n\xc3\xa4iteks TCP pordid 6660\xe2\x80\x936669, 7000) v\xc3\xa4ltimaks vajadust k\xc3\xa4ivitada IRCd tarkvara superkasutaja \xc3\xb5igustega._NEWLINE_Protokoll m\xc3\xa4\xc3\xa4ras m\xc3\xa4rkide suuruseks 8 bitti, kuid ei vajanud kindlat kodeeringut. See v\xc3\xb5is tekitada probleeme erineva klienttarkvara ja/v\xc3\xb5i platvormiga kasutajate suhtluses._NEWLINE_K\xc3\xb5ik praegu kasutusel olevad klient-server IRC protokollid p\xc3\xa4rinevad IRC2 serveri irc2.4.0 protokolli versioonist, mis on dokumenteeritud RFC 1459 -s. RFC 1459 publitseerimisest saati on uute, irc2.10 versioonis lisandunud v\xc3\xb5imaluste kohta avaldatud mitu sarnast dokumenteeringut (RFC 2810, RFC 2811, RFC 2812, RFC 2813), kuid need muutused protokollis ei ole leidnud laialdast kasutust._NEWLINE_Vaatamata mitmetele avaldatud IRC protokolli spetsifikatsioonidele ei ole IRC protokollil ametlikku spetsifikatsiooni, seet\xc3\xb5ttu on protokoll d\xc3\xbcnaamiline. Eelnevalt mainitud RFC spetsifikatsioonidele on rangelt \xc3\xbcles ehitatud v\xc3\xa4ga v\xc3\xa4hesed IRC serverid ning pea mitte \xc3\xbchtegi klientprogrammi._NEWLINE_1998. aastal t\xc3\xb5i Microsoft v\xc3\xa4lja laienduse IRC protokollile \xe2\x80\x93 IRCX-i, kuid hiljem l\xc3\xb5petati IRCX-i toetava tarkvara tootmine ning keskenduti .NET Messenger Service (MSN) arendamisele._NEWLINE_Inspireerituna IRCX protokollist on net-bits.net loodud uus IRC protokoll IRCwx (ing. k. IRC web extension)._NEWLINE_Standardne IRC serverite v\xc3\xb5rgu topoloogiline struktuur on puu. S\xc3\xb5numeid edastatakse l\xc3\xbchimat teed pidi, kuid v\xc3\xb5rgu seisu teatakse igale serverile. Sellisel \xc3\xbclesehitusel on mitmeid puuduseid. Vigane v\xc3\xb5i pahatahtlik server v\xc3\xb5ib v\xc3\xb5rgule p\xc3\xb5hjustada kahju ja iga struktuurimuutuse korral langeb v\xc3\xb5rgule suur koormus.\n_START_SECTION_\nKanalid\n_START_PARAGRAPH_\nP\xc3\xb5hiline viis kasutajatega suhtlemiseks kasutades olemasolevat IRC sessiooni on l\xc3\xa4bi kanali. V\xc3\xb5rgus olevaid kanaleid saab kuvada k\xc3\xa4suga LIST, mis kuvab k\xc3\xb5igi konkreetses v\xc3\xb5rgus olevate kanalite nimekirja, mis ei ole re\xc5\xbeiimides +s v\xc3\xb5i +p._NEWLINE_Kasutajad saavad kanaliga liituda kasutades JOIN k\xc3\xa4sku, tavaliselt kujul /join #kanalinimi. P\xc3\xa4rast kanaliga liitumist edastatakse sellesse kanalisse saadetud s\xc3\xb5numid k\xc3\xb5igile sama kanaliga liitunud kasutajatele._NEWLINE_Kogu IRC v\xc3\xb5rgust k\xc3\xa4ttesaadavate kanalite nime ette lisatakse m\xc3\xa4rk \'#\' , serverile omaste kanalite nimede ette aga \'&\' . V\xc3\xa4hem kasutusel olevad m\xc3\xa4rgid on n\xc3\xa4iteks \'+\' \xe2\x80\x93 m\xc3\xa4rkimaks operaatoriteta kanaleid, ja \'!\' \xe2\x80\x93 ajatemplit kasutavate kanalite jaoks ajatempleid tavaliselt mittekasutavates v\xc3\xb5rkudes.\n_START_SECTION_\nRe\xc5\xbeiimid\n_START_PARAGRAPH_\nKanalitel ja kasutajatel v\xc3\xb5ivad olla t\xc3\xb6\xc3\xb6re\xc5\xbeiimid (ing.k. modes), mida v\xc3\xa4ljendavad \xc3\xbchekordsed t\xc3\xb5stutundlikud t\xc3\xa4hed ning saab m\xc3\xa4\xc3\xa4rata k\xc3\xa4suga MODE. Kasutajare\xc5\xbeiimid ja kanalire\xc5\xbeiimid on erinevad ning sama t\xc3\xa4ht v\xc3\xb5ib t\xc3\xa4hendada kummalgi juhul erinevat re\xc5\xbeiimi (n\xc3\xa4iteks kasutajare\xc5\xbeiim "i" t\xc3\xa4histab n\xc3\xa4htamatut olekut, aga kanalire\xc5\xbeiim "i" ainult kutse alusel sisenemist). Re\xc5\xbeiime saab tavaliselt m\xc3\xa4\xc3\xa4rata kasutades re\xc5\xbeiimik\xc3\xa4sku, kus m\xc3\xa4\xc3\xa4ratakse sihtm\xc3\xa4rk (kasutaja v\xc3\xb5i kanal), rakendatavad re\xc5\xbeiimid ("+" \xe2\x80\x93 re\xc5\xbeiimi lisamiseks, "-" \xe2\x80\x93 eemaldamiseks) ning v\xc3\xb5imalikud lisaparameetrid._NEWLINE_M\xc3\xb5ned kanalire\xc5\xbeiimid ei vaja parameetreid ning teatud juhtudel rakenduvad kanali asemel seal olevale kasutajale v\xc3\xb5i muudavad kanaliga seotud nimekirja maski terve kanali re\xc5\xbeiimi asemel. Re\xc5\xbeiime, mis rakenduvad kanalis olevatele kasutajatele, t\xc3\xa4histatakse kasutajate aliastele lisatavate s\xc3\xbcmbolitega. Vastav informatsioon saadetakse serveri poolt kasutaja liitumisel kanaliga. Mitmetes klientprogrammides on re\xc5\xbeiimis\xc3\xbcmbol n\xc3\xa4htav kanaliga liitunud kasutajate nimekirjas._NEWLINE_Korrektseks s\xc3\xb5numite edastamiseks ning kanalire\xc5\xbeiimide j\xc3\xa4rgimiseks on klientprogrammidel vaja teada kanalire\xc5\xbeiimide ning kasutajatele rakenduvate re\xc5\xbeiimide puhul kasutajanimedele lisanduvate s\xc3\xbcmbolite t\xc3\xa4hendusi. Varajastes IRC versioonides pidi see olema p\xc3\xbcsiprogrammeeritud klientprogrammi, kuid praeguseks on loodud juba standardseks nimetatav laiendus ISUPPORT, mis saadab klientprogrammile re\xc5\xbeiimide kohta k\xc3\xa4iva informatsiooni \xc3\xbchenduse loomisel._NEWLINE_IRCs on v\xc3\xa4ike disainiviga seoses nende kanalire\xc5\xbeiimidega, mis rakenduvad kanalis olevatele kasutajatele. Esialgne serveri saadetav s\xc3\xb5num sisaldab infot hetkel kehtiva re\xc5\xbeiimi kohta, kuid juhul, kui kanalile on rakendatud mitu re\xc5\xbeiimi, saab kasutaja infot ainult k\xc3\xb5rgema t\xc3\xa4htsusega re\xc5\xbeiimi kohta. N\xc3\xa4iteks, kui vastselt kanaliga liitunud kasutajale omistatakse vaikimisi nii operaatori (+o) kui ka kanalih\xc3\xa4\xc3\xa4le staatus, siis kasutaja saab teada ainult operaatori staatusest. Sellele probleemile on lahendusi, kuid nad ei ole laialt kasutatavad.\n_START_SECTION_\nHostimaskid\n_START_PARAGRAPH_\nHostimask on unikaalne IRC serveriga \xc3\xbchendatud klientprogrammi identifikaator. IRC serverid, IRC teenused ning teised kliendid, kaasa arvatud IRC botid, v\xc3\xb5ivad kasutada hostimaski konkreetse IRC sessiooni kindlaks tegemiseks._NEWLINE_Hostimaski formaat on alias!kasutaja@host. Sarnase kirjapildi t\xc3\xb5ttu v\xc3\xb5ib hostimaski ajada segamini e-posti aadressiga._NEWLINE_Aliase osa hostimaskist m\xc3\xa4\xc3\xa4rab kasutaja \xc3\xbchenduse loomisel ning seda v\xc3\xb5ib muuta ka \xc3\xbchenduse k\xc3\xa4igus. Kasutaja osa hostimaskist edastab klientprogramm kasutades ident protokolli. Kui klientprogrammil puudub ident, siis kasutatakse \xc3\xbchenduse loomisel m\xc3\xa4\xc3\xa4ratud aliast, lisades ta ette tilde._NEWLINE_Hostimaski hosti osa sisaldab kasutaja hostimaski. Kui kasutaja IP-aadressi ei ole v\xc3\xb5imalik t\xc3\xb5lgendada hostinimeks kasutatakse, siis kasutatakse IP-aadressi selle asemel.\n_START_SECTION_\nFailiedastus\n_START_PARAGRAPH_\nPaljuski sarnaselt tavalise P2P-failiedastusega saavad kasutajad rakendades IRC botte v\xc3\xb5i skripte luua failiservereid, mis v\xc3\xb5imaldavad kasutajatevahelist failiedastust. Tihti loovad kasutajad IRC bottidel p\xc3\xb5hineva v\xc3\xb5rgustiku jagamaks autori\xc3\xb5igustega kaitstud andmeid._NEWLINE_Tehniliselt ei v\xc3\xb5imalda IRC protokoll faile saata, kuid seda v\xc3\xb5imaldavad klientprogrammid, tavaliselt DCC- (Direct Client-to-Client) protokolliga. Enamik IRC klientprogramme v\xc3\xb5imaldab failide jagamist, seet\xc3\xb5ttu peetakse seda IRC protokollile omaseks v\xc3\xb5imaluseks.'